C 129/28

ET

Euroopa Ühenduste Komisjoni juures tegutseva võõrtöötajate sotsiaalkindlustuse halduskomisjoni eeskirjade parandus

( Euroopa Liidu Teataja C 199, 20. mai 2005 )

(2005/C 129/08)

Eeskirja täiendatakse alljärgneva tekstiga:

“Laienenud halduskomisjoni töömeetodid

Tegevusjuhend

Euroopa Liidu laienemine 1. mail 2004 on oluliselt suurendanud halduskomisjoni istungitel osalejate arvu.

Käesoleva tegevusjuhendi eesmärk on parandada uues kujunenud olukorras halduskomisjoni istungite ettevalmistamise ja läbiviimise tõhusust, et paremini kasutada selleks ettenähtud aega, mis on vältimatult piiratud.

I. Istungite ettevalmistamine

a) Paremad dokumendid

Istungitel säästetakse aega, kui kasutatakse sisutihedamaid dokumente, näiteks CASSTM- dokumendid võiksid piirduda 1–2 leheküljega.

Istungi hea ettevalmistuse tagamiseks on oluline dokumendid õigeaegselt kättesaadavaks teha.

Delegatsioonid peaksid arvestama, et vähem kui 4-leheküljelise dokumendi tõlkimiseks kulub vähemalt 10 päeva. Iga täiendava 5 lehekülje tõlkimiseks tuleb tõlkimisajale lisada üks nädal.

Delegatsioonid peaksid rangelt kinni pidama töökorra artikli 6 lõikes 2 sätestatud tähtaegadest, mis on ette nähtud sekretariaadile dokumentide esitamiseks.

b) Päevakorra koostamine

Päevakorrad tuleks koostada nii, et delegatsioonidel oleks võimalik kavandada oma koosseisu, osalemist ja reisimist võimalikult vähese ajakuluga.

Kui vähegi võimalik, tuleks istungi päevakorra koostamisel üht ja sama sotsiaalkindlustusvaldkonda käsitlevad päevakorrapunktid ühte rühma koondada ja käsitleda neid istungil järjestikku.

Kui võimalik, tuleb vältida kinnitatud päevakorras järjekorra muutmist.

Võimaluse korral tuleks iga päevakorrapunkti juurde märkida, kas kõnealune teema on arutamiseks või tuleb selle kohta vastu võtta otsus.

c) Istungitevahelise aja parem kasutamine

Istungitevahelist aega tuleks kasutada konstruktiivselt.

Pärast halduskomisjoni või mis tahes muu selle alluvuses tegutseva töörühma istungit saadab sekretariaat viivitamata välja märgukirja, kus täpsustatakse järgnevad tegevused ning tähtajad, mille jooksul delegatsioone palutakse tegutseda.

Halduskomisjoni esimees võtab sekretariaadi abiga vajalikke meetmeid edendamaks tööd istungitevahelisel ajal, näiteks võib korraldada kokkusaamisi konkreetsetes küsimustes probleemide väljaselgitamiseks, nii et järgmisel istungil saaks esitada ettepaneku võimaliku lahenduse kohta.

II. Istungite pidamine

a) Eesistujariigi roll

Eesistujariigi ja sellest riigist pärit halduskomisjoni esimehe ülesandeks on juhtida halduskomisjoni tööd võttes aktiivselt osa päevakorra koostamisest ning algatades halduskomisjonis arutlusi ja otsuste vastuvõtmist.

Iga eesistujariik esitab halduskomisjoni tööks oma programmi ja tegevuskava selle elluviimiseks.

Halduskomisjoni esimees peab püüdma korraldada iga istungi nii, et aega kasutataks võimalikult tõhusalt.

Istungi alguses esineb halduskomisjoni esimees lühikese sissejuhatusega, milles ta eelkõige esitab istungi pidamist käsitlevat olulist teavet, nimetades muu hulgas, kui palju aega ta igale küsimusele on kavandanud pühendada.

Kui halduskomisjoni esimees tulenevalt vajaminevast arutlusest seda vajalikuks peab, teatab ta päevakorrapunkti arutelu alguses delegatsioonidele, kui pikk võib seda päevakorrapunkti käsitlev nendepoolne sõnavõtt olla. Enamasti ei või sõnavõtt olla pikem kui kaks minutit.

Kõikidele järjestikku sõna andmine on erandlik. Seda võib teha üksnes eriküsimuste arutamisel ja arvestades halduskomisjoni esimehe määratud sõnavõtu pikkusega.

Halduskomisjoni esimees peab keskenduma võimalikult palju aruteludele, eelkõige paludes delegatsioonidel esitada oma seisukohad teatud küsimuste kompromissteksti kohta.

Iga päevakorrapunkti lõpus teeb halduskomisjoni esimees lühikokkuvõtte tulemustest.

b) Delegatsioonide tegevus

Delegatsioonid peavad istungi heale kordaminekule samaväärselt kaasa aitama.

Delegatsioonid peaksid eelkõige tähelepanu pöörama järgmisele:

— võtta sõna lühidalt ja vältida eelmiste sõnavõtjate seisukohtade kordamist;

— ühesuguste vaadetega delegatsioonid võiksid omavahel kokku leppida, et teatavas küsimuses esitab nende ühise seisukoha üks sõnavõtja;

— tekstide aruteludel võiksid delegatsioonid esitada konkreetseid, võimaluse korral kirjalikke ettepanekuid selle asemel, et teatava ettepaneku suhtes üksnes eriarvamust avaldada;

— kui halduskomisjoni esimees ei ole otsustanud teisiti, võivad delegatsioonid sõnavõtust loobuda, kui nad on konkreetse ettepanekuga nõus; sellisel juhul loetakse vaikimine nõusolekuks.

c) Tehniliste vahendite kasutamine

Halduskomisjoni esimees ja sekretariaat võivad vajaduse korral istungi läbiviimise tõhustamiseks kasutada tehnilisi vahendeid.”